## Rješenje Ustavnog suda Republike Hrvatske broj U-VII-370. od 20

### NN 42/1997 (21.4.1997.), Rješenje Ustavnog suda Republike Hrvatske broj U-VII-370. od 20

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Jurica Malčić, mr. Hrvoje Momčinović, Ivan Marijan Severinac i Mladen Žuvela,
u povodu žalbe Samostalne demokratske srpske stranke - SDSS iz Vukovara,
Lučka 2, na sjednici Suda održanoj dana 20. travnja 1997. godine, donio
je

## **RJEŠENJE**

1. Usvaja se žalba Samostalne demokratske srpske stranke - SDSS izjavljena
protiv rješenja Županijskog izbornog povjerenstva Županije Požeško-slavonske
od 16. travnja 1997. godine.

2. Poništavaju se izbori za članove Gradskog vijeća Grada Pakraca u
dijelu provođenja izbora na temelju kandidatskih lista, te se predmet vraća
Gradskom izbornom povjerenstvu Grada Pakraca radi održavanja ponovnih izbora
u tom dijelu izbora.

3. Ponovljeni izbori održat će se u roku od 14 dana od dana donošenja
ove odluke. Gradsko izborno povjerenstvo Grada Pakraca odredit će točan
dan, mjesto i vrijeme izbora i poduzeti sve potrebno za provedbu izbora.

4. Ovo rješenje objavit će se u "Narodnim novinama" i "Pakračkom listu".

Obrazloženje

Rješenjem navedenim u izreci odbijen je kao neosnovan prigovor Samostalne
demokratske srpske stranke, kojim je ova stranka tražila da Županijsko
izborno povjerenstvo 1) poništi izbore za izbor vijećnika Gradskog vijeća
Grada Pakraca, koji se biraju s kandidatske liste, zbog nedostatka na glasačkom
listiću (ispušteno ime nositelja liste navedene stranke), kao i da se 2)
ponište izbori na biračkom mjestu broj 175. Pakrac zbog udaljenja promatrača
navedene stranke s tog biračkog mjesta.

Protiv navedenog rješenja žalbu je na temelju članka 60. Zakona o izboru
članova predstavničkih tijela jedinica lokalne samouprave i jedinica lokalne
uprave i samouprave ("Narodne novine", broj 90/92, 69/95, 59/96 i 63/96),
izjavila Samostalna demokratska srpska stranka zbog pogrešnog i nepotpuno
utvrđenog činjeničnog stanja, te zbog pogrešne primjene materijalnog prava.

Žalitelji ističu da je u postupku izbora došlo do nezakonitosti iz razloga
što navedeni glasački listić nije sadržavao obvezujuće potrepštine iz članka
41. navedenog Zakona, te smatraju da je ta nezakonitost bitno utjecala
na rezultat izbora za članove Gradskog vijeća Grada Pakraca s kandidatske
liste stranaka. Žalba nije izjavljena glede navodnih nepravilnosti na biračkom
mjestu broj 175. Pakrac (izostanak promatrača žalitelja s biračkog mjesta).

Žalba je osnovana.

Postupak provođenja izbora je strogo formalni postupak, u kojem treba
poštivati sve odredbe zakona u pogledu načina i vremena provođenja pojedinih
izbornih radnji, pa tako i odredbe koje se tiču sadržaja glasačkog listića.

Prema članku 41. stavak 1. navedenog Zakona, glasački listić na kojem
se glasuje za kandidatsku listu jedinice lokalne samouprave, odnosno jedinice
lokalne uprave i samouprave sadrži naziv liste, ime i prezime nositelja
liste, te serijski broj.

Iz isprava predmeta nesumnjivo proizlazi da glasački listić za izbore
za kandidatsku listu članova Gradskog vijeća Grada Pakraca ne sadrži sve
zakonom propisane podatke jer ispod naziva Samostalna demokratska srpska
stranka - SDSS (t. 4. glasačkog listića) nije navedeno ime Vojina Mrzića,
kao nositelja liste te stranke.

Nema sumnje da navedeni propust kako sa stajališta Zakona, tako i po
značenju koje političke stranke daju imenovanju nositelja svojih lista,
predstavlja povredu koja je mogla bitno utjecati na rezultat izbora.

Pri tome su bez odlučujućeg utjecaja radnje koje su izborna tijela (birački
odbor i izborna povjerenstva) poduzela radi otklanjanja učinjenog propusta,
jer se tako očita nezakonitost glede sadržaja glasačkog listića poduzetim
mjerama (isticanje plakata, upozoravanje birača) nije mogla učinkovito
ispraviti.

Slijedom navedenog, Ustavni sud Republike Hrvatske smatra da stajalište
Županijskog izbornog povjerenstva kako nije bilo osnove za poništenje izbora
temeljem odredbe članka 59. stavak 1. navedenog Zakona, nije utemeljeno
na Zakonu.

To su bili razlozi iz kojih je Ustavni sud Republike Hrvatske riješio
kao u izreci, a na temelju odredbi članka 125. alineja 7. Ustava Republike
Hrvatske, članka 38. alineja 3. Ustavnog zakona o Ustavnom sudu Republike
Hrvatske ("Narodne novine", broj 13/91), te članaka 59. stavak 2. i 60.
stavak 4. Zakona o izboru članova predstavničkih tijela jedinica lokalne
samouprave i jedinica lokalne uprave i samouprave, riješio kao u izreci.

Objava ovog rješenja se temelji na članku 20. Ustavnog zakona o Ustavnom
sudu Republike Hrvatske.

Broj: U-VII-370/1997
Zagreb, 20. travnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 42/1997-597